หุ้นพลังงานพุ่งนำ หุ้นยุโรปปิดวานนี้บวกเกือบ 3%
ตลาดหุ้นยุโรปปิดพุ่งขึ้นเมื่อคืนนี้ (15 ธ.ค.) หลังหุ้นกลุ่มพลังงานดีดตัวขึ้นขานรับราคาน้ำมันดิบในตลาดโลกที่ฟื้นตัวขึ้น นอกจากนี้ ตลาดยังได้รับแรงหนุนจากมุมมองที่ว่า เศรษฐกิจสหรัฐมีความแข็งแกร่งเพียงพอที่จะรับมือกับการปรับขึ้นอัตราดอกเบี้ยของธนาคารกลางสหรัฐ (FED)
16 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 2.9% ปิด (15 ธ.ค.) ที่ 359.58 จุด, ดัชนี CAC-40 ตลาดหุ้นฝรั่งเศสปิดที่ 4,614.40 จุด พุ่งขึ้น 141.33 จุด หรือ +3.16%, ดัชนี DAX ตลาดหุ้นเยอรมันปิดที่ 10,450.38 จุด เพิ่มขึ้น 311.04 จุด หรือ +3.07% และดัชนี FTSE 100 ตลาดหุ้นลอนดอนปิดที่ 6,017.79 จุด เพิ่มขึ้น 143.73 จุด หรือ +2.45%
ตลาดหุ้นยุโรปได้รับปัจจัยบวกจากมุมมองที่ว่า เศรษฐกิจสหรัฐมีความแข็งแกร่งพอที่จะรับมือกับการปรับขึ้นอัตราดอกเบี้ยของเฟด โดยเฟดจะเปิดเผยการประชุมในวันนี้ตามเวลาสหรัฐ ขณะที่นักวิเคราะห์ส่วนใหญ่คาดการณ์ว่า เฟดจะปรับขึ้นอัตราดอกเบี้ยระยะสั้น (fed fund rates) ในการประชุมครั้งนี้ จากระดับปัจจุบันที่ 0.25% โดยจะเป็นการปรับขึ้นดอกเบี้ยครั้งแรกในรอบเกือบทศวรรษ
นอกจากนี้ ตลาดยังได้รับปัจจัยบวกจากการพุ่งขึ้นของหุ้นกลุ่มพลังงาน โดยหุ้นทุลโลว์ ออยล์ หุ้นโททาล และหุ้นรอยัล ดัทช์ เชลล์ ต่างปรับตัวขึ้นกว่า 3% ด้านหุ้นโฟล์คสวาเกน ปรับขึ้น 1.7% หลังจากบริษัทเปิดเผยยอดขายเดือนพ.ย.เพิ่มขึ้น แม้บริษัทต้องเผชิญข่าวฉาวเกี่ยวกับกรณีโกงการตรวจจับมลพิษในไอเสียของรถยนต์ดีเซล